Onsdag formiddag klokken 09.56 skete et trafikuheld i Limfjordstunnelen, der skabte gene for andre trafikanter. En lastbil kørte ind i bagenden af en personbil, og de to biler kolliderede med sådan en kraft, at en af de to køretøjer lækkede olie på kørebanen. - Derfor måtte beredskabet også ned i tunnelen for at suge olien op, fordi det ellers kunne være glat, fortæller vagtchef Per Jørgensen fra Nordjyllands Politi om situationen. Derfor var to vognbaner i det nordgående tunnelrør også spæret i ca. 15 minutter. Ifølge vagtchefen kom ingen af de implicerede trafikanter noget til ved uheldet.

Referat:
Beredskabet måtte rykke ud for at fjerne olie på kørebanen i Limfjordstunnelen, fordi en lastbil kørte ind i en personbil.